ไทยพาณิชย์เจาะลงทุน
ไทยพาณิชย์สภาพคล่องล้น ตั้งทีมพิเศษเจาะลงทุนธุรกิจอนาคตดี หาช่องรายได้เพิ่ม
22 ก.พ. 2559

ไทยพาณิชย์สภาพคล่องล้น ตั้งทีมพิเศษเจาะลงทุนธุรกิจอนาคตดี หาช่องรายได้เพิ่ม
นายอาทิตย์ นันทวิทยา ประธานเจ้าหน้าที่บริหารและรองประธานกรรมการบริหาร ธนาคารไทยพาณิชย์ เปิดเผยว่า ธนาคารมีนโยบายที่จะหาโอกาสในการลงทุนธุรกิจประเภทอื่นๆ โดยได้มีการจัดตั้งทีมงานขึ้นมาเป็นพิเศษ เพื่อที่จะดูแลเกี่ยวกับการลงทุนโดยเฉพาะ
ทั้งนี้ ธนาคารมีความสนใจที่จะลงทุนในธุรกิจมีอนาคตและมีศักยภาพ เช่น ธุรกิจด้านพลังงาน ธุรกิจเทคโนโลยีที่เกี่ยวกับการเงิน (ฟินเทค) และธุรกิจที่เกี่ยวกับธนาคารพาณิชย์ เช่น วีซ่า มาสเตอร์การ์ด รวมถึงธุรกิจที่จะมาเป็นคู่แข่งของธนาคารในอนาคต เช่น กูเกิลเพย์ ซึ่งมีระบบการรับจ่ายเงินผ่านระบบออนไลน์ได้ทั่วโลก ซึ่งจะเป็นคู่แข่งสำคัญของธนาคาร ดังนั้นธนาคารจึงเห็นว่าควรที่จะหาช่องทางเป็นพันธมิตร หรือควรจะลงทุนธุรกิจประเภทนี้ด้วย
“การเข้าลงทุนของธนาคารจะไม่กำหนดจะต้องเป็นบริษัทที่จดทะเบียนในตลาดหลักทรัพย์ฯ เท่านั้น ยังมองหาโอกาสการลงทุนกับผู้ประกอบการรุ่นใหม่ (สตาร์ทอัพ) รวมถึงการลงทุนในต่างประเทศด้วย โดยไม่ได้ตั้งวงเงินว่าแต่ละปีจะลงทุนเท่าใด แต่ปัจจุบันธนาคารมีพอร์ตลงทุนในธุรกิจอื่นๆ ประมาณ 1% ของสินทรัพย์ที่มีประมาณ 2 ล้านล้านบาท และอนาคตอาจจะขยับสัดส่วนการลงทุนในธุรกิจอื่นๆ เป็น 15-20% เพื่อเพิ่มช่องทางรายได้ของธนาคารด้วย” นายอาทิตย์ กล่าว
นายอาทิตย์ กล่าวว่า ปัจจุบันธนาคารมีสภาพคล่องล้นมาก ในขณะที่การปล่อยสินเชื่อยังขยายตัวไม่มากนัก ดังนั้นต้องหาลู่ทางการลงทุนอื่นๆ ด้วยการเข้าเป็นพันธมิตรลงทุนในธุรกิจอื่นๆ โดยมีนโยบายที่จะลงทุนระยะยาว 5 ปีขึ้นไป เพราะไม่ได้ต้องการเข้าไปเก็งกำไรระยะสั้น และไม่ต้องการเข้าไปเป็นผู้บริหาร หรือเป็นกรรมการ ในธุรกิจที่เข้าไปลงทุน และยังคงนโยบายให้เจ้าของเดิมที่มีประสบการณ์ชำนาญในธุรกิจนั้นๆ บริหาร แต่ธนาคารพร้อมให้การสนับสนุนทางด้านการเงิน หรือด้านอื่นๆ แทน
นอกจากนี้ ธนาคารแห่งประเทศไทย (ธปท.) ไม่ได้ห้ามธนาคารเข้าไปลงทุนในธุรกิจที่ไม่เกี่ยวข้องกับธุรกิจธนาคาร แต่มีการกำหนดสัดส่วนการลงทุนในธุรกิจอื่นไว้ ต้องไม่เกิน 10% แต่ถ้าเป็นธุรกิจที่เกี่ยวข้องก็สามารถเข้าลงทุนได้ 100% เช่น ล่าสุดธนาคารได้จัดตั้งบริษัท ดิจิทัล เวนเจอร์ส ซึ่งให้บริการทางการเงิน โดยนำเทคโนโลยีมาประยุกต์ (ฟินเทค) โดยธนาคารถือหุ้น 100% และการเข้าลงทุนถือหุ้นในบริษัท กันกุล เอ็นจิเนียริ่ง จำนวน 3% เป็นต้น
ก่อนหน้านี้ ธนาคารไทยพาณิชย์ได้เข้าร่วมโครงการประชารัฐ โดยจัดโครงการกองทุนร่วมลงทุน SCB Venture Capital วงเงินรวม 100 ล้านบาท เพื่อเป็นแหล่งเงินทุนในการส่งเสริมกิจการแก่กลุ่มสตาร์ทอัพที่มีนวัตกรรม หรือกลุ่มที่ทำฟินเทค (FinTech)